KLASA: P-515/23

URBROJ: 711-02-01/06-2024-6

Zagreb, 30. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, te Ines Pavlačić, Igora Lukača, Nike Nodilo-Lakoš i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Pere Semrena, OIB:** **……………..,** **predsjednika uprave trgovačkog društva Pružne građevine, društvo s ograničenom odgovornošću za obavljanje uslužnih djelatnosti,** pokrenutom po službenoj dužnosti, na 63. sjednici održanoj 30. listopada 2024. godine, donosi sljedeću

**ODLUKU**

1. **Obveznik Pero Semren,** **predsjednik uprave trgovačkog društva Pružne građevine, društvo s ograničenom odgovornošću za obavljanje uslužnih djelatnosti,** **nepodnošenjem godišnje imovinske kartice za 2022. godinu u zakonskom roku do 31. siječnja 2023. godine, počinio je povredu odredbe članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku se izriče sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznik Pero Semren, predsjednik uprave trgovačkog društva Pružne građevine, nije podnio imovinsku karticu povodom godišnje obveze podnošenja za 2022. godinu, u zakonskom roku do 31. siječnja 2023. godine.

Obzirom je imenovani obnašao predsjednika uprave trgovačkog društva Pružne građevine, društvo s ograničenom odgovornošću za obavljanje uslužnih djelatnosti od 25. prosinca 2021. do 01. travnja 2022. godine te ponovno u mandatu koji je započeo 1. travnja 2022. godine, ima status obveznika sukladno članku 3. stavku 1. točki 39. ZSSI-a te je dužan postupati po odredbama navedenog zakona.

Uvidom u Registar obveznika Povjerenstvo je utvrdilo da obveznik nije podnio imovinsku karticu povodom godišnje obveze podnošenja za 2022. godinu, u zakonskom roku do 31. siječnja 2023. godine.

Slijedom navedenog, Povjerenstvo je dana 08. svibnja 2024. godine, utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznika putem obavijesti KLASA: P-515/23, URBROJ: 711-02-01/07-2024-03 te je ujedno obveznik pozvan da se u roku od 15 dana očituje na činjenična utvrđenja iz predmetne obavijesti. Obveznik se očitovao na navedenu obavijest navodeći da je imovinsku karticu po prvi puta podnio tijekom siječnja 2022. te je nastavno na podnesenu imovinsku karticu bio u obvezi napraviti ispravak iste, a što je i učinio tijekom rujna 2022. godine. Naveo je i kako je ranije nije bio obveznik podnošenja imovinskih kartica pa nije imao saznanja ni iskustva o rokovima podnošenja godišnjih imovinskih kartica. Nadalje je istaknuo da je upravo zbog kratkoće vremenskog perioda od ispravka imovinske kartice podnošenjem novog zahtjeva pa do roka ispunjenja obveze pogrešno smatrao kako nije u obvezi podnijeti novu imovinsku karticu te da je istu obvezi podnijeti samo jednom za trajanja mandata, odnosno da je imovinska kartica vezana za mandat, a ne za svaku godinu trajanja mandata. Također, istaknuo je da su razlozi koji su doveli do nepodnošenja imovinske kartice isključivo nepoznavanje pravnih pravila i rokova te se nikako ne radi o izbjegavanju obveze s ciljem dostavljanja netočnih podataka. Zaključno je naveo da je u međuvremenu i podnio imovinsku karticu za 2022. godinu.

Tijekom postupka utvrđeno je da je obveznik dana 12. lipnja 2024. godine podnio imovinsku karticu povodom godišnje obveze podnošenja za 2022. godinu.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Dakle, obzirom je nesporno utvrđeno da obveznik Pero Semren nije podnio imovinsku karticu povodom godišnje obveze podnošenja za 2022. godinu u zakonskom roku do 31. siječnja 2023. godine, nego sa zakašnjenjem, dana 12. lipnja 2024. godine, imenovani je počinio povredu odredbe članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 49. ZSSI-a propisano je da se opomena može izreći obvezniku ako se prema njegovom postupanju i odgovornosti te prouzročenoj posljedici radi o očito lakšem kršenju odredaba ZSSI-a.

U ovom konkretnom slučaju, Povjerenstvo je obvezniku izreklo sankciju u obliku opomene. Prilikom odmjeravanja vrste sankcije prije svega je obzir uzelo činjenicu da je obveznik ipak, iako sa zakašnjenjem, podnio imovinsku karticu povodom godišnje obveze podnošenja za 2022. godinu. Također, Povjerenstvo kao olakotnu okolnost obvezniku uzima u obzir i činjenicu da protiv imenovanog do sada pred Povjerenstvom nisu donesene odluke kojima bi bila utvrđena povreda vezana uz propust podnošenja imovinskih kartica te drugih povreda ZSSI-a. Slijedom svega navedenog, Povjerenstvo smatra izricanje sankcije opomene svrsishodnim obzirom na sve navedene okolnosti slučaja.

Stoga je Povjerenstvo donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Pero Semren, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana